b'\n_START_ARTICLE_\nDviratis (treniruoklis)\n_START_PARAGRAPH_\nVelotreniruoklis arba dviratis-treniruoklis\xc2\xa0\xe2\x80\x93 treniruoklis, naudojamas lavinti organizmo fizin\xc4\x99 b\xc5\xabkl\xc4\x99 imituojant judesius, atliekamus va\xc5\xbeiuojant dvira\xc4\x8diu._NEWLINE_Velotreniruoklis priskiriamas prie kardiotreniruokli\xc5\xb3, nes sportuojant su juo stiprinama \xc5\xa1irdies ir kraujagysli\xc5\xb3 sistema, treniruojami nugaros ir koj\xc5\xb3 raumenys. \xc4\xaemontuotame ekran\xc4\x97lyje galima steb\xc4\x97ti greit\xc4\xaf, \xe2\x80\x9eprava\xc5\xbeiuot\xc4\x85\xe2\x80\x9c nuotol\xc4\xaf ir puls\xc4\x85 bei kraujosp\xc5\xabd\xc4\xaf._NEWLINE_Velotreniruokliai da\xc5\xbeniausiai b\xc5\xabna mechaniniai ir magnetiniai. Priklausomai nuo apkrovos reguliavimo b\xc5\xabdo, mechaniniai skirstomi \xc4\xaf dir\xc5\xbeinius ir trinkeli\xc5\xb3. Trinkeli\xc5\xb3 treniruokliai pasi\xc5\xbeymi didesne inercija ir imituoja va\xc5\xbeiavim\xc4\x85 lenktyniniu dvira\xc4\x8diu. Magnetiniai velotreniruokliai juda tyliau._NEWLINE_Kai kurie treniruokliai turi \xc4\xafdiegtas treniruo\xc4\x8di\xc5\xb3 programas. Programos yra sukurtos pagal poreik\xc4\xaf: degina riebalus ar treniruoja \xc5\xa1irdies ir kraujagysli\xc5\xb3 sistem\xc4\x85._NEWLINE_Yra treniruokli\xc5\xb3, kuriuose \xc4\xafdiegtos nuo pulso priklausan\xc4\x8dios programos, automati\xc5\xa1kai reguliuojan\xc4\x8dios apkrovas priklausomai nuo pulso da\xc5\xbenio._NEWLINE_Dar yra veloergometrai\xc2\xa0\xe2\x80\x93 gerokai sud\xc4\x97tingesni treniruokliai, kurie leid\xc5\xbeia pasirinkti apkrov\xc4\x85 pagal pasirengimo lyg\xc4\xaf ir u\xc5\xbesi\xc4\x97mim\xc5\xb3 tiksl\xc4\x85. Tokio tipo treniruokliai pla\xc4\x8diai naudojami terapeutiniais ir reabilitaciniais tikslais.'